**PROGRAM**

**subvencioniranja projektno-tehničke dokumentacije za ugradnju sunčane elektrane u kućanstvima**

Članak 1.

Ovim se Programom subvencioniranja projektno tehničke dokumentacije za ugradnju sunčane elektrane u kućanstvima (u daljnjem tekstu: Program) utvrđuju opći uvjeti, Javni poziv i kriteriji dodjele subvencije, te prijelazne i završne odredbe.

1. **OPĆI UVJETI**

Članak 2.

Za provedbu ovog Programa zadužuje se Upravni odjel za gospodarstvo (u daljnjem tekstu: Upravni odjel) koji provodi postupak dodjele potpore.

Članak 3.

Istarska županija u cilju povećanja udjela obnovljivih izvora energije u postojećoj potrošnji električne energije u kućanstvima na području Istarske županije, osigurava financijska sredstva u vidu nepovratnih potpora u ukupnom iznosu od 40.000,00 eura u Proračunu Istarske županije za 2023. godinu, na poziciji 236514.01, razdjela 014. Upravni odjel za gospodarstvo.

 Članak 4.

Prava na nepovratne potpore iz ovog Programa ostvaruju se kroz provedbu “Javnog poziva za subvencioniranje izrade projektno-tehničke dokumentacije za ugradnju sunčane elektrane za proizvodnju električne energije u kućanstvima“ (u daljnjem tekstu: Javni poziv), sukladno predviđenim proračunskim sredstvima za tekuću godinu.

Članak 5.

**II. JAVNI POZIV I KRITERIJI DODJELE SUBVENCIJA**

Predmet Javnog poziva je dodjela sredstava Istarske županije fizičkim osobama - građanima za subvencioniranje izrade glavnog elektrotehničkog projekta sunčane elektrane za proizvodnju električne energije u kućanstvima, za vlastitu potrošnju i za izradu energetskog certifikata i izvješća o energetskom pregledu, isključivo na području Istarske županije.

Cilj Javnog poziva je povećanje udjela obnovljivih izvora energije u postojećoj potrošnji električne energije u kućanstvima na području Istarske županije.

**KORISNICI SREDSTAVA**

Pravo na sredstva Istarske županije sukladno ovom Pozivu mogu ostvariti fizičke osobe - građani ako zadovoljavaju sljedeće uvjete (dalje u tekstu: Korisnici):

1. vlasnici ili suvlasnici, uz suglasnost svih suvlasnika, obiteljske kuće za koju se projekt izrađuje;
2. imaju prebivalište na adresi obiteljske kuće za koju se projekt izrađuje, na području Istarske županije;
3. prihvate uvjete subvencioniranja sukladno Programu, Javnom pozivu i općim aktima Istarske županije;
4. nemaju dospjelih nepodmirenih i/ili neregularnih dugovanja prema Istarskoj županiji;
5. sklope s Istarskom županijom Ugovor o subvencioniranju.

Obiteljska kuća u smislu ovog Poziva je zgrada:

1. koja je zakonita:
* izgrađena temeljem građevinske dozvole ili drugog odgovarajućeg akta sukladno Zakonu o gradnji (NN 153/13, 20/17, 39/19 i 125/19) i svaka druga koja je navedenim ili posebnim zakonom s njom izjednačena (ukoliko se radi o upravnom aktu isti mora biti izvršan)
* koja nije dograđivana ili mijenjana u odnosu na akt koji dokazuje njenu zakonitost
1. u kojoj je više od 50% bruto podne površine namijenjeno za stanovanje i koja ima najviše tri stambene jedinice.

Predmet Poziva nisu:

* zgrade koje imaju upravitelja sukladno Zakonu o vlasništvu i drugim stvarnim pravima (NN 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14, 81/15, 94/17),
* obiteljske kuće:
* koje nisu privedene svrsi sukladno aktu kojim se dozvoljava građenje (koje su u gradnji, za koje je pokrenut postupak legalizacije odnosno koje su u postupku ishođenja Rješenja o izvedenom stanju, no isto nije pravomoćno),
* kojima je suvlasnik pravna osoba
* obiteljske kuće sa postojećim sunčanim elektranama na obiteljskim kućama koje se nadograđuju/proširuju

**PRIHVATLJIVE AKTIVNOSTI I TROŠKOVI**

**Subvencioniranje izrade projektno-tehničke dokumentacije za proizvodnju električne energije u kućanstvima**

Prihvatljivi su troškovi:

 - izrade glavnog elektrotehničkog projekta sunčane elektrane za proizvodnju električne energije u kućanstvima snage do 10 kW, za vlastitu potrošnju.

Subvencioniranje će iznositi 50%, a najviše do 400,00 eura (s PDV-om).

- izrade energetskog certifikata i izvješća o energetskom pregledu obiteljske kuće, uz uvjet da su se prijavitelji prijavili za subvencioniranje izrade glavnog elektrotehničkog projekta sunčaneelektrane u kućanstvima ili uz dokaz da glavni elektrotehnički projekt sunčane elektrane već posjeduju.

Subvencioniranje će iznositi 50%, a najviše do 200,00 eura (s PDV-om).

Članak 6.

Nepovratne novčane potpore koje su predmet ovog Programa dodjeljuju se na temelju provedenog postupka i kriterija propisanih ovim Programom i na temelju Javnog natječaja koje raspisuje Upravni odjel za gospodarstvo

 Javni natječaj sadrži:

* predmet Javnog poziva,
* cilj Javnog poziva
* iznos i namjena financijskih sredstava
* korisnici sredstava
* prihvatljive aktivnosti i troškovi
* obvezna dokumentacija
* način i rok za podnošenje prijave na poziv
* obrada prijava
* ostvarenje (realizacija) prihvaćenih prijava
* isplata sredstava subvencije
* ostale odredbe

Članak 7.

1. Prijava se podnosi na temelju Javnog poziva.

2. Obavijest o objavi Javnog poziva i Javni poziv objavljuju se na službenoj web-stranici Istarske županije [www.istra-istria.hr](http://www.istra-istria.hr)

3. Prijava na ovaj Javni poziv podnosi se na jedan od navedenih načina:

1. u PDF ili JPG obliku na e-mail adresu: potpore-oie@istra-istria.hr, **Predmet (naslov e-pošte):** **„Prijava za izradu projektno-tehničke dokumentacije“**

Korisnik je obvezan čuvati izvornike dostavljene dokumentacije do isteka svih rokova utvrđenih ugovorom te omogućiti Istarskoj županiji uvid u istu prilikom provođenja kontrole. **Korisnik je obvezan zatražiti potvrdu o primitku e-pošte.**

1. u pisanom obliku **osobnom dostavom** u Pisarnicu Istarske županije **uz potvrdu pisarnice Istarske županije o datumu i vremenu primitka prijave**, u zatvorenoj omotnici, s imenom, prezimenom i adresom Podnositelja prijave i uz naznaku **„Prijava za izradu projektno-tehničke dokumentacije“** na jednu od adresa:

Splitska 14, Pula-Pola

Obala m. Tita 4, Poreč – Parenzo

Istarska 13 a, Rovinj – Rovigno

J.B. Tita 2, Umag-Umago

Titov trg 11, Labin

M. B. Rašana 2/1, Pazin

II. istarske brigade 11, Buzet

Istarska 2, Buje

4. uz prijavu se prilaže propisana dokumentacija navedena u Javnom pozivu, a po potrebi Upravni odjel za gospodarstvo može zatražiti i dodatnu dokumentaciju i/ili obrazloženje.

Provjeravati će se formalna ispravnost podnijetih prijava te se neće razmatrati:

* prijave zaprimljene izvan roka za dostavu prijava,
* prijave sa nepotpunom dokumentacijom,
* prijave u kojima nisu vidljive i obrazložene činjenice koje se iz njih trebaju utvrditi
* prijave koje nisu izrađene u skladu s Programom i Javnim pozivom.

***Obrada Prijava, isplata i kontrola***

Članak 8.

Povjerenstvo za obradu zahtjeva izvršit će administrativno-tehničku provjeru pristiglih prijava po Javnom natječaju, što uključuje provjeru pravovremenosti i potpunosti prijava, kao i njihovu usklađenost s uvjetima Javnog poziva i ovog Programa.

Povjerenstvo obrađuje pristigle prijave po redoslijedu zaprimanja.

Nepotpune i nepravodobne prijave, kao i one koje se ne odnose na predmet Javnog poziva, neće se razmatrati te će biti automatski izuzete od odlučivanja.

Službeni oblik komunikacije je putem e-pošte potpore-oie@istra-istria.hr

Nakon završene administrativno-tehničke obrade Povjerenstvo donosi Prijedlog Odluke o financiranju. Na temelju navedene Odluke, Župan donosi Zaključak o dodjeli nepovratne potpore u kojem se navode podaci o prijavitelju i iznos subvencije. Po donošenju Zaključka, Upravni odjel za gospodarstvo obavještava korisnika putem e-maila ili pošte o ishodu predanog zahtjeva. Ukoliko je potpora odobrena, s korisnikom se sklapa Ugovor.

Zahtjevi će se zaprimati do određenog roka u Javnom pozivu, odnosno do zatvaranja natječaja zbog iskorištenja sredstava (ukoliko se sredstva iskoriste prije krajnjeg roka za prijavu).

Lista prijavitelja kojima će biti isplaćene subvencije po ovom Javnom pozivu, objaviti će se na mrežnoj stranici Istarske županije.

Članak 9.

Podnositelj ima pravo podnijeti jednu prijavu prema uvjetima Javnog natječaja.

**III. PRIJELAZNE I ZAVRŠNE ODREDBE**

Članak 10.

Potpisom zahtjeva i dostavom dokumentacije na Javni poziv, a temeljem Opće uredbe (EU) broja 2016/679 Europskog parlamenta i vijeća od dana 27. travnja 2016. godine, korisnik sredstava, dozvoljava Županiji da koristi njegove osobne podatke radi:

* obrade zahtjeva za dodjelu subvencije
* oglašavanja i objavljivanja na službenim WEB i ostalim stranicama i očevidnicima Županije
* sklapanju ugovora u svezi s predmetom zahtjeva

Članak 11.

Korisnik subvencije je dužan omogućiti davatelju potpore kontrolu namjenskog utroška dobivene subvencije. Ukoliko korisnik subvencije u skladu s Javnim pozivom ostvari pravo na subvenciju na temelju dostavljene neistinite dokumentacije, suprotno uvjetima utvrđenim Programom i Javnim pozivom ili se utvrdi da je za istu namjenu primio subvenciju iz drugih izvora, dobivena sredstva uvećana za zakonsku zateznu kamatu koja se obračunava od dana primitka iznosa, mora vratiti u Proračun Istarske županije, te se u sljedećih pet (5) godina isključuje iz svih programa subvencioniranja Istarske županije.

Članak 12.

Ovaj Program stupa na snagu danom donošenja.